El Decret 421/2006, de 28 de novembre, de creació, denominació i determinació de l'àmbit de competència dels departaments de l'Administració de la Generalitat de Catalunya ha modificat el marc competencial dels diferents departaments.
D'altra banda, el Decret 573/2006, de 19 de desembre, de reestructuració parcial del Departament de Medi Ambient i Habitatge, ha adequat l'estructura del Departament per tal de fer front a les noves competències assumides.
Pel que fa a la Secretaria d'Habitatge, es produeix una redistribució de les competències ja existents i les que ara s'assumeixen, entre la Secretaria pròpiament dita i la Direcció General d'Habitatge.
Per aquesta raó es produeix, també, una redistribució dels òrgans superiors de la Secretaria fins al nivell de Subdirecció General.
Això no obstant, l'increment de competències derivades de la reestructuració dels departaments de la Generalitat, que en síntesi es concreten en els àmbits de l'ordenació tècnica de l'edificació, en el de la rehabilitació d'habitatges i edificis d'habitatges, en el de la remodelació de barris, en l'impuls i coordinació de l'Àrea de Sòl Residencial i Habitatge de l'Institut Català del Sòl, i finalment en l'exercici de les competències derivades del Decret 166/2006, de 16 de maig, de reestructuració parcial dels departaments de Benestar i Família i de Medi Ambient i Habitatge, obliga a aprofundir més en la reestructuració de la Secretaria d'Habitatge per poder fer front de manera adequada a aquests nous àmbits.
En conseqüència, aquest Decret planteja la divisió de la Direcció General d'Habitatge en dues de noves: la Direcció General de Promoció de l'Habitatge, centrada en els àmbits del sòl destinat a habitatge protegit, la promoció d'habitatges protegits i en els sistemes d'accés a aquests habitatges, i la Direcció General de Qualitat de l'Edificació i Rehabilitació de l'Habitatge, amb l'assumpció de les funcions de normativa tècnica i de regulació i control sobre el parc d'habitatges existents, mentre la Subdirecció General de Coordinació i Seguiment dels Programes d'Habitatge es manté vinculada orgànicament a la Secretaria d'Habitatge tal com ha establert el Decret 573/2006, de 19 de desembre, abans esmentat.
Per tot això, de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller de Medi Ambient i Habitatge i d'acord amb el Govern,
1.1 La Secretaria d'Habitatge, creada pel Decret 68/2004, de 20 de gener, d'estructuració i de reestructuració de diversos departaments de l'Administració de la Generalitat, té les funcions següents:
c) Planificar, coordinar i fer el seguiment de les polítiques, els programes i els plans relatius a la rehabilitació d'habitatges, la remodelació d'edificis d'habitatges i de conjunts d'habitatges, i a la mobilització del parc vacant existent.
d) Definir els criteris per a la gestió del patrimoni d'habitatge públic.
e) Definir i regular el sistema d'accés als habitatges de protecció pública.
f) Definir i fer el seguiment de les polítiques d'adjudicació dels habitatges de protecció pública.
h) Dirigir i coordinar la planificació territorial sectorial d'habitatge, sens perjudici de les competències del Departament de Política Territorial i Obres Públiques en la planificació territorial general i en les polítiques de sòl.
i) Elaborar els documents i emetre els informes que li siguin requerits sobre tots els àmbits relacionats amb l'habitatge, i coordinar tota l'activitat d'atenció als requeriments públics i privats sobre habitatge.
j) Promoure i fomentar la intervenció d'altres administracions públiques i dels agents socioeconòmics en els plans i els programes inclosos en el seu àmbit d'actuació.
k) Dur la direcció estratègica de les actuacions que exerceix l'Institut Català del Sòl relatives al sòl destinat a habitatges amb algun tipus de protecció pública i de la promoció d'habitatges, com també la supervisió i el control de l'execució dels plans i dels programes que desenvolupi en aquests àmbits.
1.2 De la Secretaria d'Habitatge en depenen:
a) La Direcció General de Promoció de l'Habitatge.
b) La Direcció General de Qualitat de l'Edificació i Rehabilitació de l'Habitatge.
c) La Subdirecció General de Coordinació i Seguiment dels Programes d'Habitatge.
d) El Servei d'Estudis i Documentació d'Habitatge.
Direcció General de Promoció de l'Habitatge
2.1 Corresponen a la Direcció General de Promoció de l'Habitatge les funcions següents:
a) Executar i fer el seguiment i el control de la política d'habitatge de nova construcció.
b) Executar la política de foment de l'oferta d'habitatge de protecció pública.
c) Impulsar i coordinar les actuacions relatives a la promoció i la construcció d'habitatges que realitzi l'Institut Català del Sòl.
d) Impulsar i coordinar les actuacions relatives a l'obtenció i la preparació de sòl residencial que realitzi l'Institut Català del Sòl.
e) Executar i controlar la política de remodelació d'habitatges que suposi la substitució de les edificacions existents.
f) Elaborar els informes d'habitatge en relació amb els plans generals i municipals i altres planejaments urbanístics.
g) Col·laborar en les tasques d'elaboració i desplegament posterior del Pla territorial sectorial d'habitatge.
h) Coordinar la representació tècnica del Departament en les comissions d'urbanisme i en les ponències tècniques en matèria d'habitatge.
i) Coordinar, amb l'Administració local, l'obtenció de sòls públics per a la construcció d'habitatge protegit.
j) Programar, iniciar i resoldre els procediments d'adjudicació dels habitatges gestionats i construïts mitjançant la intervenció de la Generalitat de Catalunya.
k) Elaborar propostes de criteris i sistemes d'accés a l'habitatge protegit i control dels processos d'adjudicació.
l) Totes aquelles altres que la Secretaria d'Habitatge li encomani expressament.
2.2 De la Direcció General de Promoció de l'Habitatge en depenen:
a) La Subdirecció General de Promoció d'Habitatge Protegit i de Sòl Residencial Associat.
b) L'Àrea funcional de Coordinació de Procediments i Adjudicació d'Habitatges.
c) El Servei d'Avaluació i Qualificació de l'Habitatge Protegit.
Subdirecció General de Promoció d'Habitatge Protegit i de Sòl Residencial Associat
3.1 Corresponen a la Subdirecció General de Promoció d'Habitatge Protegit i de Sòl Residencial Associat les funcions següents:
a) Programar, coordinar i avaluar les actuacions en matèria d'habitatge protegit de nova construcció.
b) Elaborar propostes de regulació en matèria d'habitatge protegit de nova construcció, supervisar el seu compliment i, en especial, de l'habitatge de lloguer.
c) Dissenyar i programar les actuacions de remodelació d'aquells barris que requereixen una atenció especial, sens perjudici de les competències que corresponen al Departament de Política Territorial i Obres Públiques, d'acord amb la Llei 2/2004, de 4 de juny, de millora de barris, àrees urbanes i viles que requereixen atenció especial.
d) Impulsar i coordinar amb l'Institut Català del Sòl els processos de foment de sòl residencial i promoció d'habitatges i remodelació de barris, sens perjudici de les competències que corresponen al Departament de Política Territorial i Obres Públiques, d'acord amb la Llei 2/2004, de 4 de juny, de millora de barris, àrees urbanes i viles que requereixen atenció especial.
e) Supervisar la conservació i millora del patrimoni d'habitatge públic.
f) Donar suport tècnic a l'elaboració de les directrius de programació de l'habitatge protegit.
g) Convenir amb els ajuntaments els programes generals i actuacions concretes d'habitatge protegit.
h) Col·laborar en l'elaboració del Pla territorial sectorial d'habitatge i coordinar les seves determinacions amb el planejament urbanístic.
i) Supervisar el seguiment dels plans locals d'habitatge i el seu compliment.
3.2 De la Subdirecció General d'Habitatge Protegit i Sòl Residencial Associat en depenen:
a) El Servei de Programació de l'Habitatge Protegit.
b) El Servei de Planificació d'Habitatge i Sòl Residencial Associat a l'Habitatge Protegit.
Servei de Programació de l'Habitatge Protegit
4.1 Corresponen al Servei de Programació de l'Habitatge Protegit les funcions següents:
a) Elaborar propostes, fer l'assistència tècnica de la programació i el seguiment dels programes d'habitatge promogut directament per la Generalitat.
b) Cooperar en la conservació i millora del patrimoni d'habitatge públic de la Generalitat.
c) Cooperar amb l'Institut Català del Sòl en la programació i seguiment de les actuacions de promoció d'habitatge protegit.
d) Cooperar, controlar i tutelar els programes de barris en remodelació sens perjudici de les competències que corresponen al Departament de Política Territorial i Obres Públiques, d'acord amb la Llei 2/2004, de 4 de juny, de millora de barris, àrees urbanes i viles que requereixen atenció especial.
e) Elaborar propostes de convenis de col·laboració amb els ajuntaments per a la programació d'actuacions concretes d'habitatge protegit en funció de les seves necessitats.
4.2 Depèn del Servei de Programació de l'Habitatge Protegit la Secció de Programació.
4.3 Corresponen a la Secció de Programació les funcions següents:
a) Elaborar i fer el control dels programes d'habitatges de promoció pública.
b) Realitzar els estudis necessaris per a l'elaboració i el seguiment dels programes de foment d'habitatges.
c) Supervisar i controlar els projectes i contractes professionals i constructius d'habitatges de promoció pública que executi la Generalitat.
Servei de Planificació d'Habitatge i Sòl Residencial Associat a l'Habitatge Protegit
5.1 Corresponen al Servei de Planificació d'Habitatge i Sòl Residencial Associat a l'Habitatge Protegit les funcions següents:
a) Elaborar la documentació tècnica relativa a les comissions d'urbanisme de Catalunya i a les ponències tècniques en matèria d'habitatge.
b) Elaborar els informes del planejament urbanístic en matèria d'habitatge.
c) Coordinar el desenvolupament del Pla territorial sectorial d'habitatge en el planejament urbanístic.
d) Realitzar el seguiment i la coordinació dels patrimonis públics de sòl residencial i la seva relació amb el Pla territorial sectorial d'habitatge i la política de sòl destinat a habitatge protegit de l'Institut Català del Sòl.
e) Informar i fer el seguiment dels plans locals d'habitatge.
5.2 Depèn del Servei de Planificació d'Habitatge i Sòl Residencial Associat a l'Habitatge Protegit l'Àrea funcional de Planificació i Avaluació.
5.3 Corresponen a l'Àrea funcional de Planificació i Avaluació les funcions següents:
a) Preparar els informes relatius a la planificació de les polítiques d'habitatge que realitzen els municipis mitjançant els plans locals d'habitatge.
b) Analitzar i avaluar el compliment de les determinacions del futur Pla territorial sectorial d'habitatge.
c) Elaborar els informes que requereixi la Direcció General en matèria de sòl per a habitatge protegit.
d) Recollir, organitzar i actualitzar la informació relativa als compromisos presos en matèria de sòl per a habitatge protegit i patrimonis municipals de sòl i habitatge.
e) Donar assessorament i suport tècnic a les administracions locals en matèria de programació de les polítiques de sòl per a habitatge protegit.
f) Donar suport tècnic als serveis territorials d'Habitatge en matèria de polítiques de sòl per a habitatge protegit i d'habitatge del seu àmbit territorial.
Àrea funcional de Coordinació de Procediments i Adjudicació d'Habitatges
Corresponen a l'Àrea funcional de Coordinació de Procediments i Adjudicació d'Habitatges les funcions següents:
a) Elaborar les propostes de resolució dels procediments i actes administratius competència de la persona titular de la Direcció General.
b) Coordinar la tramitació de les convocatòries i ajuts destinats a promotors d'habitatges protegits tant en la demarcació de Barcelona, com en els serveis territorials.
c) Supervisar la gestió d'ADIGSA en els processos d'adjudicació d'habitatges protegits promoguts per la Generalitat.
d) Coordinar la programació de les adjudicacions d'habitatges amb l'Institut Català del Sòl.
e) Coordinar la implantació dels sistemes d'accés a l'habitatge protegit tant en la demarcació de Barcelona, com en els serveis territorials.
f) Fer difusió de les polítiques de promoció i adjudicació d'habitatges protegits a les organitzacions i entitats públiques i privades.
Servei d'Avaluació i Qualificació de l'Habitatge Protegit
7.1 Corresponen al Servei d'Avaluació i Qualificació de l'Habitatge Protegit les funcions següents:
a) Cooperar amb els promotors, públics i privats, per tal de fomentar la construcció d'habitatges protegits.
b) Programar i avaluar els programes de foment per a l'accés a l'habitatge.
c) Fer el dictamen tècnic i jurídic, i resoldre els expedients de qualificació d'habitatges protegits en la demarcació territorial de Barcelona.
d) Tramitar i resoldre els ajuts establerts en els plans i programes de la Direcció General, relatius a la promoció d'habitatges i al seu accés, en la demarcació territorial de Barcelona.
e) Tramitar els ajuts a l'adquisició i urbanització de sòl pers destinar-lo a la construcció d'habitatge protegit.
7.2 Depenen del Servei d'Avaluació i Qualificació de l'Habitatge Protegit:
a) La Secció de Promoció d'Habitatge Protegit.
b) La Secció de Transmissió de l'Habitatge Protegit.
7.3 Corresponen a la Secció de Promoció d'Habitatge Protegit les funcions següents:
a) Supervisar els projectes, elaborar els informes tècnics i efectuar la inspecció dels habitatges i dels edificis d'habitatges objecte dels expedients de qualificació d'habitatges protegits en la demarcació territorial de Barcelona.
b) El suport tècnic i la inspecció d'habitatges protegits.
7.4 Corresponen a la Secció de Transmissió de l'Habitatge Protegit les funcions següents:
a) Elaborar informes jurídics dels expedients de qualificació d'habitatges de protecció pública en la demarcació territorial de Barcelona.
b) Gestionar els ajuts establerts en els plans i programes de la Direcció General relatius a la promoció d'habitatges i de l'accés a l'habitatge en la demarcació territorial de Barcelona.
Direcció General de Qualitat de l'Edificació i Rehabilitació de l'Habitatge
8.1 Corresponen a la Direcció General de Qualitat de l'Edificació i Rehabilitació de l'Habitatge les funcions següents:
a) Executar i fer el seguiment i el control de la política de rehabilitació d'habitatges, de programes específics de rehabilitació d'habitatges en barris i nuclis històrics, i de mobilització del parc vacant existent.
b) Executar i fer el seguiment dels sistemes de control de qualitat de processos i productes de l'edificació.
c) Executar i fer el seguiment dels programes de control de qualitat del parc d'habitatges i edificis.
d) Executar i fer el seguiment de les polítiques de foment de la sostenibilitat i habitabilitat en l'edificació, tant en l'obra nova com en la de rehabilitació.
e) Resoldre les sol·licituds d'acreditació de laboratoris d'assaigs de l'edificació.
f) Totes aquelles altres que la Secretaria d'Habitatge li encomani expressament.
8.2 De la Direcció General de Qualitat de l'Edificació i Rehabilitació de l'Habitatge en depenen:
a) El Servei d'Ordenació de l'Edificació.
b) El Servei de Procediments i Règim Disciplinari.
c) El Servei de Rehabilitació d'Habitatges.
d) El Servei d'Habitabilitat i Parc Desocupat.
e) El Servei de Conservació del Parc d'Habitatge.
Servei d'Ordenació de l'Edificació
9.1 Corresponen al Servei d'Ordenació de l'Edificació les funcions següents:
a) Elaborar estudis i propostes de normatives de tipus tècnic en matèria de control de qualitat de processos i productes de l'edificació.
b) Fer el seguiment de l'aplicació de la normativa tècnica en matèria d'edificació.
c) Dur a terme la coordinació en matèria de normativa tècnica d'edificació amb altres administracions públiques i organismes d'investigació.
d) Establir procediments per millorar la qualitat del procés constructiu i acreditar-lo.
e) Controlar i tutelar la qualitat de les obres en les fases de projecte, execució i manteniment.
f) Tutelar, informar i coordinar els serveis territorials d'Habitatge, en matèria d'ordenació i qualitat de l'edificació.
g) Establir i mantenir la xarxa pròpia d'instal·lacions d'anàlisi i assaigs de materials de la construcció, la urbanització i els serveis urbans.
h) Tramitar les sol·licituds d'acreditació de laboratoris d'assaigs de l'edificació, la custòdia del registre d'acreditacions i la inspecció i el control de les seves instal·lacions.
9.2 Depenen del Servei d'Ordenació de l'Edificació:
a) La Secció de Control de Qualitat.
b) La Secció d'Acreditació i Coordinació de Laboratoris.
9.3 Corresponen a la Secció de Control de Qualitat les funcions següents:
a) Elaborar els estudis de normatives de tipus tècnic en matèria de control de qualitat i adequació dels habitatges.
b) Avaluar els efectes que l'aplicació de les normatives en matèria de control de qualitat i adequació dels habitatges generi en el parc d'habitatges.
c) Controlar el compliment de les normatives de qualitat, sostenibilitat i eficàcia energètica en la nova construcció d'habitatges i en el parc existent.
9.4 Corresponen a la Secció d'Acreditació i Coordinació de Laboratoris les funcions següents:
a) Elaborar els plecs de condicions específiques per a cada àrea d'acreditació.
b) Organitzar el sistema del registre d'acreditacions i la comprovació de les condicions d'idoneïtat dels laboratoris acreditats.
c) Coordinar la xarxa d'instal·lacions pròpies d'anàlisi i assaigs de materials de la construcció, urbanització i serveis urbans.
Servei de Procediments i Règim Disciplinari
Corresponen al Servei de Procediments i Règim Disciplinari les funcions següents:
a) Incoar, tramitar i resoldre els expedients disciplinaris en matèria d'habitatge de la demarcació territorial de Barcelona.
b) Incoar, tramitar i resoldre els expedients disciplinaris en matèria d'habitatges promoguts directament per la Generalitat, amb qualsevol règim de protecció, en tot l'àmbit territorial de Catalunya.
c) Donar suport i assessorament jurídic en els procediments administratius i de concessió d'ajuts competència de la Direcció General.
Servei de Rehabilitació d'Habitatges
11.1 Corresponen al Servei de Rehabilitació d'Habitatges les funcions següents:
a) Elaborar propostes, fer el seguiment i avaluar els programes de foment de la rehabilitació de la Direcció General de Qualitat de l'Edificació i Rehabilitació de l'Habitatge.
b) Tramitar i resoldre les sol·licituds d'ajuts de rehabilitació d'habitatges i d'edificis d'habitatges de la demarcació territorial de Barcelona.
c) Tramitar i resoldre les sol·licituds d'ajuts de rehabilitació d'habitatges i edificis d'àrees de rehabilitació integral i d'altres programes específics de rehabilitació en col·laboració amb l'Administració local.
d) Tramitar i resoldre sol·licituds d'ajuts de propietaris d'habitatges desocupats que els posin en lloguer, de les diverses demarcacions territorials.
e) Supervisar, avaluar i coordinar les gestions i actuacions de les oficines locals d'Habitatge, en expedients d'ajuts a la rehabilitació d'habitatges.
f) Coordinar, informar i fer el seguiment de la gestió dels serveis territorials d'Habitatge en matèries de rehabilitació d'habitatges.
g) Coordinar amb els ajuntaments el finançament i control de les actuacions de rehabilitació dels plans i programes de rehabilitació de la Direcció General de Qualitat de l'Edificació i Rehabilitació de l'Habitatge inclosos en barris beneficiaris de la Llei 2/2004, de 4 de juny, de millora de barris, àrees urbanes i viles que requereixen una atenció especial.
11.2 Depèn del Servei de Rehabilitació la Secció de Tramitació i la Secció Tècnica.
11.3 Correspon a la Secció de Tramitació la gestió dels expedients d'ajuts establerts en els plans i programes de la Direcció General relatius a la rehabilitació d'habitatges en la demarcació territorial de Barcelona.
11.4 Correspon a la Secció Tècnica les funcions següents:
a) Coordinar l'elaboració dels informes tècnics necessaris per a la tramitació dels expedients d'ajuts competència del Servei, elaborats pel personal adscrit a la Secció.
b) Programar les inspeccions a realitzar pel personal tècnic adscrit a la Secció.
c) Coordinar i difondre, per tal d'homogeneïtzar-los, els criteris tècnics a utilitzar en l'elaboració dels informes dels expedients d'ajuts a la rehabilitació.
d) Coordinar els informes emesos pels tècnics adscrits a oficines locals d'Habitatge, d'acord amb els convenis de col·laboració interadministrativa subscrits, en relació amb les sol·licituds d'ajuts competència del Servei de Rehabilitació.
e) Informar sobre els projectes de rehabilitació en matèria d'accessibilitat sol·licitats per l'empresa pública ADIGSA.
Servei d'Habitabilitat i Parc Desocupat
12.1 Corresponen al Servei d'Habitabilitat i Parc Desocupat les funcions següents:
a) Elaborar propostes de directrius i mesures necessàries per a la coordinació d'actuacions relatives a l'habitabilitat dels habitatges.
b) Tramitar i resoldre els expedients de cèdules d'habitabilitat de la demarcació territorial de Barcelona.
c) Elaborar informes i la coordinació amb altres departaments, administracions i ens en matèries relacionades amb l'habitabilitat dels habitatges no protegits i el parc desocupat.
d) Supervisar, avaluar i coordinar les tramitacions i actuacions dels consells comarcals i dels ajuntaments en expedients relatius a cèdules d'habitabilitat.
e) Tutelar, formar, coordinar i fer el seguiment de la gestió dels serveis territorials d'Habitatge en matèria d'habitabilitat i del parc desocupat.
12.2 Depèn del Servei d'Habitabilitat i Parc Desocupat la Secció de Tramitació.
12.3 Corresponen a la Secció de Tramitació les funcions següents:
a) Gestionar els expedients de concessió de cèdules d'habitabilitat en la demarcació territorial de Barcelona.
b) Informar tècnicament sobre les denúncies sobre habitabilitat en el parc d'habitatges existent.
c) Realitzar inspeccions sobre la situació d'habitabilitat del parc d'habitatge existent i de l'ocupació dels habitatges.
Servei de Conservació del Parc d'Habitatge
Corresponen al Servei de Conservació del Parc d'Habitatge les funcions següents:
a) Elaborar propostes de control tècnic del parc residencial construït, directament o en col·laboració amb les administracions locals.
b) Consensuar amb els col·legis professionals el protocol per elaborar els informes tècnics dels edificis i vetllar per la seva correcta execució.
c) Fer el seguiment i anàlisi dels informes tècnics dels edificis i de les seves conclusions.
d) Assessorar a la Direcció General amb la finalitat de poder orientar adequadament les polítiques de rehabilitació per a la reparació de les deficiències i patologies detectades.
e) Establir propostes de suport a propietaris d'edificis d'habitatges per a la realització de les inspeccions tècniques.
f) Analitzar problemàtiques específiques i excepcionals relacionades amb el parc construït.
g) Inspeccionar el parc construït a requeriment de les administracions públiques.
h) Resoldre els expedients d'aptitud sobre l'estat de conservació dels edificis.
i) Programar i organitzar actes i jornades per a la formació de tècnics competents per a l'emissió dels informes sobre l'estat de conservació dels edificis.
14.1 Corresponen a la Subdirecció General de Coordinació i Seguiment dels Programes d'Habitatge les funcions següents:
a) Coordinar i fer el seguiment dels programes i línies d'ajuts que impulsa la Secretaria d'Habitatge.
b) Coordinar i donar suport general als serveis territorials d'Habitatge, sens perjudici de la dependència orgànica d'aquests de les direccions dels serveis territorials del Departament de Medi Ambient i Habitatge.
c) Impulsar la coordinació entre la Secretaria d'Habitatge, ADIGSA i l'Institut Català del Sòl, quan aquest actuï en matèria d'habitatge protegit, i altres empreses i agències que s'habilitin.
d) Coordinar les propostes per a l'elaboració de disposicions reglamentàries i de desenvolupament de la normativa d'habitatge.
e) Impulsar i coordinar les actuacions arbitrals i convenis amb altres administracions en matèria d'habitatge.
f) Tutelar les accions jurídiques i dels recursos en la gestió dels diversos programes d'habitatge de la Secretaria d'Habitatge.
g) Assessorar a tots els òrgans de la Secretaria d'Habitatge, sens perjudici de les funcions de l'Assessoria Jurídica del Departament de Medi Ambient i Habitatge.
h) Supervisar l'execució del pressupost de la Secretaria d'Habitatge.
i) Organitzar els processos administratius de la Secretaria d'Habitatge.
j) Coordinar i supervisar els programes d'habitatge social de la Secretaria d'Habitatge.
14.2 De la Subdirecció General de Coordinació i Seguiment dels Programes d'Habitatge en depenen:
a) L'Àrea funcional de Coordinació Territorial.
b) el Servei de Gestió Jurídica.
c) El Servei d'Informació, Qualitat de Processos i Atenció Ciutadana.
14.3 La Subdirecció General de Coordinació i Seguiment dels Programes d'Habitatge coordina els serveis territorials d'Habitatge de Girona, de Lleida, de Tarragona i de les Terres de l'Ebre.
Àrea funcional de Coordinació Territorial
Corresponen a l'Àrea funcional de Coordinació Territorial les funcions següents:
a) Donar suport a la Secretaria d'Habitatge en la coordinació dels serveis territorials d'Habitatge, i de les oficines locals d'Habitatge que han establert conveni de col·laboració amb el Departament de Medi Ambient i Habitatge.
b) Fer el seguiment i l'avaluació de les activitats, gestions i tramitacions relacionades amb els convenis subscrits amb les oficines locals d'Habitatge.
c) Assistir la Secretaria d'Habitatge pel que fa a la implantació de la qualitat de processos i dels sistemes d'atenció ciutadana.
d) Exercir les funcions de secretaria de les comissions i òrgans col·legiats que li encomani la Secretaria d'Habitatge.
e) Impulsar la preparació i redacció de convenis amb altres administracions i organismes, en matèria d'habitatge.
f) Donar suport a la Secretaria d'Habitatge en l'elaboració de circulars i instruccions.
g) Elaborar les propostes de les polítiques de qualitat dels processos que impulsa la Secretaria d'Habitatge i coordinar la seva implantació.
h) Coordinar els sistemes d'informació i atenció ciutadana, en matèria d'habitatge, dins l'àmbit de la Secretaria i amb altres departaments de la Generalitat de Catalunya.
16.1 Són funcions del Servei de Gestió Jurídica:
a) Donar suport jurídic, en matèries relacionades amb l'habitatge, a les àrees i unitats que depenen de la Secretaria d'Habitatge i assessorar sobre tramitacions i procediments administratius.
b) Dirigir les tasques jurídiques que realitzi el personal adscrit al Servei.
c) Incoar i instruir expedients fins a la proposta de resolució, que tingui competència la Secretaria d'Habitatge.
d) Elaborar informes jurídics i dictàmens relacionats amb les competències de la Secretaria d'Habitatge.
e) Coordinar els criteris jurídics per a l'elaboració de les propostes de resolució dels recursos administratius competència de la Secretaria d'Habitatge i de les direccions generals que depenen d'aquesta Secretaria.
f) Coordinar l'elaboració de les propostes de resolució dels recursos administratius, competència del conseller de Medi Ambient i Habitatge, contra resolucions dictades per òrgans de la Secretaria d'Habitatge i de les direccions generals que en depenen.
g) Controlar les tasques relacionades amb la interposició de recursos contenciosos administratius contra les resolucions de la Secretaria d'Habitatge i de les direccions generals que en depenen.
h) Fer el seguiment de l'elaboració de disposicions i projectes de disposicions en matèria d'habitatge.
i) Elaborar les propostes de bases reguladores de convocatòries de subvencions i ajuts dels plans d'habitatge.
j) Elaborar les propostes de convenis que se li encomanin i fer el seguiment fins a la formalització.
16.2 Depèn del Servei de Gestió Jurídica la Secció de Recursos i Informes.
16.3 Són funcions de la Secció de Recursos i Informes:
a) Gestionar les propostes de resolució de recursos interposats contra resolucions de la Secretaria d'Habitatge i de les direccions generals que depenen d'aquesta Secretaria.
b) Tramitar documents i informes sobre matèries relacionades amb la normativa d'habitatge i amb els plans d'ajuts a l'habitatge.
c) Mantenir i actualitzar l'arxiu de la normativa i disposicions referents a l'habitatge.
d) Coordinar els lletrats de la secció que informen les propostes de resolució dels recursos administratius, competència de la Secretaria d'Habitatge.
Servei d'Informació, Qualitat de Processos i Atenció Ciutadana
17.1 Són funcions del Servei d'Informació, Qualitat Processos i Atenció Ciutadana:
a) Coordinar els serveis d'atenció ciutadana de la Secretaria d'Habitatge i de les seves unitats orgàniques.
b) Coordinar i gestionar la informació en matèria d'habitatge que cal difondre als ciutadans pels diferents canals de comunicació.
c) Elaborar i gestionar els plans de comunicació interna entre els organismes de la Secretaria d'Habitatge, els ens que tingui adscrits i les oficines locals d'Habitatge.
d) Elaborar, implementar i fer el seguiment de les propostes de millora de la qualitat dels serveis de la Secretaria d'Habitatge.
e) Analitzar el disseny de processos, circuits i documentació administrativa i fer propostes per millorar l'eficiència.
f) Preparar les auditories dels sistemes de gestió de la qualitat dels processos i seguir les actuacions que se'n derivin.
g) Elaborar les propostes de revisió de les polítiques de qualitat dels processos i per la implementació dels objectius de millora.
h) Coordinar les oficines locals d'Habitatge en l'àmbit de la informació, la comunicació i la qualitat dels serveis.
i) Fer l'avaluació de les activitats i gestions realitzades per les oficines locals d'Habitatge.
j) Tenir cura de la implantació dels sistemes de gestió de qualitat dels processos certificats segons les normes ISO o similars, en les oficines locals d'Habitatge.
17.2 Depèn del Servei d'Informació, Qualitat Processos i Atenció Ciutadana la Secció de Qualitat de Processos i Comunicació.
17.3 Són funcions de la Secció de Qualitat de Processos i Comunicació:
a) Custodiar, mantenir i actualitzar la documentació referent a la política de qualitat dels processos que impulsa la Secretaria d'Habitatge.
b) Fer el seguiment de les accions de millora dels processos acreditats segons les normes reguladores dels sistemes de gestió de la qualitat.
c) Custodiar les actes i documentació de les sessions dels òrgans i comissions de la Secretaria d'Habitatge que avaluen els processos de qualitat.
d) Avaluar la documentació referent a incidències, queixes i suggeriments dels ciutadans.
e) Elaborar els documents, impresos, fulletons i guies destinades al personal informador en matèries relacionades amb l'habitatge.
f) Fer el seguiment dels canals de comunicació intern i extern relacionats amb la informació i atenció ciutadana.
18.1 Corresponen al Servei de Gestió de Recursos les funcions següents:
a) Elaborar i gestionar el pressupost de la Secretaria d'Habitatge, el control del compliment de la normativa pressupostària.
b) Coordinar la gestió i el seguiment de la concessió i el pagament de les subvencions en matèria d'habitatge atorgades pels òrgans competents.
c) Elaborar les propostes d'expedients de contractació.
d) Coordinar i gestionar amb la Intervenció Delegada la documentació per al procés de fiscalització prèvia.
e) Donar suport a la Subdirecció en l'elaboració d'informes i de dades de control econòmic i pressupostari de les diverses línies de subvencions d'habitatge.
f) Gestionar els recursos humans i controlar el compliment de la normativa.
g) Assessorar a l'òrgan competent en la rendició de comptes a la Sindicatura de Comptes en les auditories que es realitzin en l'àmbit de la Secretària d'Habitatge.
h) Controlar el seguiment dels contractes programes i supervisar pressupostàriament i econòmicament les actuacions i subvencions en matèria d'habitatge realitzades o atorgades per les empreses o agències habilitades.
18.2 Depenen del Servei de Gestió de Recursos:
a) L'Àrea funcional de Coordinació Econòmica.
b) La Secció de Gestió Pressupostària.
18.3 Àrea funcional de Coordinació Econòmica.
Són funcions de l'Àrea funcional de Coordinació Econòmica:
a) Coordinar i fer el seguiment dels contractes programes que la Secretaria d'Habitatge estableixi en matèria de rehabilitació d'edificis i d'habitatges i en matèria de mediació social residencial, mitjançant empreses o agències habilitades.
b) Controlar i coordinar pressupostàriament i econòmicament les actuacions de sòl destinat a habitatge protegit, i d'habitatge realitzades a través de l'Institut Català del Sòl.
c) Controlar i coordinar pressupostàriament i econòmicament les subvencions i ajuts en matèria de política social d'habitatge que realitzi la Secretaria d'Habitatge mitjançant les direccions generals i les empreses o agències habilitades.
d) Participar i coordinar les negociacions dels convenis de la Secretaria d'Habitatge amb el Ministeri de l'Habitatge en les diverses línies dels programes d'Habitatge.
e) Controlar les transferències pressupostàries i les justificacions al Ministeri de l'Habitatge de les diverses línies d'actuació de les direccions generals competents en habitatge.
f) Donar suport a la Secretària d'Habitatge en l'elaboració de dades econòmiques, financeres i pressupostàries.
18.4 Corresponen a la Secció de Gestió Pressupostària les funcions següents:
a) Tramitar i fer el seguiment dels expedients de pagament de les subvencions en matèria d'habitatge concedides pels òrgans competents.
b) Tramitar i gestionar pressupostàriament les convocatòries de subvencions en matèria d'habitatge en l'àmbit de la Secretaria.
c) Coordinar amb les entitats col·laboradores la tramitació de subvencions, d'informes tècnics dels tests dels edificis i de gestió de les borses de mediació.
d) Gestionar els crèdits pressupostaris, les incorporacions, les generacions i les transferències en matèria de subvencions.
e) Participar en l'elaboració de l'avantprojecte de pressupost de la Secretaria d'Habitatge i coordinar les necessitats previstes per a cadascun dels serveis.
Corresponen al Servei d'Estudis i Documentació d'Habitatges les funcions següents:
a) Donar suport a la Secretaria d'Habitatge en la coordinació interna de les diverses línies de la política d'habitatge.
b) Coordinar les relacions institucionals externes de la Secretaria d'Habitatge.
c) Supervisar el manteniment dels indicadors de seguiment de les actuacions de la Secretaria d'Habitatge.
d) Dissenyar i planificar les estadístiques que mantingui la Secretaria d'Habitatge.
e) Coordinar l'elaboració de publicacions.
f) Coordinar el manteniment de la biblioteca i centre de documentació de la Secretaria d'Habitatge.
g) Elaborar la memòria anual de la Secretaria d'Habitatge.
h) Implantar els sistemes informàtics en la gestió administrativa.
Serveis territorials d'Habitatge
20.1 Els serveis territorials d'Habitatge depenen orgànicament de la corresponent Direcció de Serveis Territorials del Departament de Medi Ambient i Habitatge, sens perjudici de la seva dependència funcional de la Secretaria d'Habitatge.
20.2 Corresponen als serveis territorials d'Habitatge, en el seu àmbit territorial, les funcions següents:
a) El desenvolupament i la tutela de les funcions i els programes de la Secretaria d'Habitatge.
b) El dictamen tècnic i jurídic, i la resolució dels expedients de qualificació d'habitatges protegits.
c) Incoar i resoldre els expedients disciplinaris en matèria d'habitatge, dels respectius àmbits territorials.
d) La gestió i resolució dels ajuts establerts en els plans i programes de la Secretaria d'Habitatge.
e) El control de la qualitat i habitabilitat dels habitatges i dels edificis d'habitatges i la tramitació dels expedients que en derivin.
20.3 De cadascun dels serveis territorials d'Habitatge de Girona, de Lleida i de Tarragona depenen la Secció d'Habitatge i Informació i la Secció de Qualitat en l'Edificació.
20.4 Corresponen a la Secció d'Habitatge i Informació les funcions següents:
a) La tramitació dels expedients de qualificació d'habitatges protegits i dels ajuts que se'n derivin.
b) La tramitació dels expedients d'accés als habitatges protegits i dels ajuts que se'n derivin.
c) La tramitació d'expedients disciplinaris.
d) La informació i atenció ciutadana en totes les matèries de competència de la Secretaria d'Habitatge.
20.5 Corresponen a la Secció de Qualitat en l'Edificació les funcions següents:
a) La tramitació dels expedients d'ajuts a la rehabilitació residencial.
b) La tramitació dels expedients de concessió de cèdules d'habitabilitat.
c) L'aplicació i difusió de les polítiques de qualitat i sostenibilitat de la Secretaria d'Habitatge.
Les unitats administratives de nivell orgànic inferior a les que regula aquest Decret subsisteixen amb la denominació, funcions i estructura actuals, excepte que s'hi faci referència expressa, fins que no es dictin les disposicions de desplegament d'aquest Decret.
Les persones que ocupen els llocs de treball dels òrgans o àrees funcionals modificats o suprimits per aquest Decret seguiran exercint les seves funcions respectives mentre no s'adaptin els nomenaments o es proveeixin, si s'escau, els llocs de treball corresponents d'acord amb l'estructura regulada.
El personal que resulti afectat per les modificacions orgàniques d'aquest Decret continua percebent la totalitat de les seves retribucions amb càrrec als crèdits als quals s'estaven imputant fins que s'adoptin les disposicions de desplegament i pressupostàries corresponents.
Queden derogades les disposicions d'igual o inferior rang que s'oposin o contradiguin el que estableix aquest Decret i, en particular el Decret 400/2004, de 5 d'octubre, d'estructuració de la Direcció General d'Habitatge del Departament de Medi Ambient i Habitatge, i els articles 1 i 2 del Decret 573/2006, de 19 de desembre, de reestructuració parcial del Departament de Medi Ambient i Habitatge.
Es faculta el conseller de Medi Ambient i Habitatge per dictar les disposicions i adoptar les mesures necessàries per al desplegament i l'execució del que estableix aquest Decret, i el conseller d'Economia i Finances perquè realitzi les adaptacions pressupostàries per donar compliment al que disposa aquest Decret.